গত দুই যুগে শত বছরের পুরনো বসতভিটেসহ বিভিন্ন সহায় সম্বল হারিয়েছে প্রায় বিশ থেকে ২২ হাজার পরিবার। ঘরবাড়ি হারা এসব ছিন্নমূল পরিবার গুলো মানবেতর জীবন যাপন করতে বিভিন্ন স্থানে মাথা গোজার ঠাঁই করে নিয়েছে। সেই পদ্মার ভাঙন রক্ষায় হাজারো পরিবারে হাহাকার রোধে কেউ এগিয়ে আসেনি গত দুই দশকে। অবশেষে ২০১৪ সনের নির্বাচনী ওয়াদা দেন সাবেক মহিলা ও শিশু বিষয়ক প্রতিমন্ত্রী বর্তমান দোহার নবাবগঞ্জের জনগণের ভোটে নির্বাচিত সাংসদ অ্যাডভোকেট সালমা ইসলাম। এর পরিপ্রেক্ষিতে আশার সঞ্চার হয় ওই এলাকার মানুষের। একাধিকবার সংসদে ও তার বাইরে এ দাবী নিয়ে সোচ্চার হন তিনি। ফলে ২০১৬ সনে মাননীয় প্রধান মন্ত্রী শেখ হাসিনা, পানি সম্পদ মন্ত্রী ও পরিকল্পনা মন্ত্রীর সার্বিক সহযোগিতায় ২১৭ কোটি ৬২লাখ টাকার প্রকল্প বরাদ্ধ হয়। দুই যুগের অবসান ঘটিয়ে সালমা ইসলাম এমপির প্রচেষ্টায় ভাগ্য খুলে দোহারবাসীর। শুরু হয় পদ্মা রক্ষা বাধ নির্মানের কাজ। নৌবাহিনীর ঠিকাদারী প্রতিষ্ঠান ‘ডকইয়ার্ড এন্ড ইঞ্জিনিয়ারিং ওয়ার্কার্স লি:” নির্মান কাজের দায়িত্ব পায়। গত বছরের ২৪ সেপ্টেম্বর কার্যাদেশ পেয়ে সাব ঠিকাদারী প্রতিষ্ঠান ‘হোসেন এন্ড সন্স’ কাজটি শুরু করেন। আগামী বছরের ৩০জুন কাজ সমাপ্তির কথা থাকলেও তা ঝিমিয়ে পড়েছে। ধীর গতিতে কাজ করায় পদ্মা পারের মানুষের মাঝে ক্ষোভ ও হতাশা বাড়ছে। তাদের দাবী আগামী বর্ষা মৌসুম কাজ বন্ধ থাকলে তা আরো দীর্ঘসূত্রতায় পড়বে।